Diari Oficial de la Generalitat Valenciana


Sumari del DOGV 4201, del 01-03-2002 (2002/1405)

RESOLUCIÓ de 24 de gener de 2002 de la secretària general de la Conselleria de Justícia i Administracions Públiques, per la qual resol inscriure la modificació dels estatuts de l'Il·lustre Col·legi Oficial de Protèsics Dentals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4201

Data del DOGV
:   01-03-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/1405


Data del document
:   24-01-2002

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * reglament intern
    * professió paramèdica
    * col·legi professional
    * legislació

RESOLUCIÓ de 24 de gener de 2002 de la secretària general de la Conselleria de Justícia i Administracions Públiques, per la qual resol inscriure la modificació dels estatuts de l'Il·lustre Col·legi Oficial de Protèsics Dentals de la Comunitat Valenciana. [2002/F1405]
  
Vist l'expedient de modificació estatutària instruït a instància del senyor Juan Badal March, en nom i representació, i com a president del Col·legi Oficial de Protèsics Dentals de la Comunitat Valenciana, inscrit amb el número 87 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual sol·licita la inscripció i registre de la modificació dels estatuts en l'esmentat registre per les raons següents:
  
Fets
  
Primer. Que el senyor Juan Badal March, en nom i representació del Col·legi Oficial de Protèsics Dentals de la Comunitat Valenciana, va presentar el 21 de desembre de 2001 l'acta de l'Assemblea General Ordinària en la qual es va aprovar l'acord de modificació dels estatuts del susdit col·legi per a la inscripció en el Registre de Col·legis Professionals i de Consells Valencians de Col·legis Professionals, en compliment del que preveu l'article 11.1 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que segons consta en aquesta acta, l'Assemblea General ordinària de col·legiats, en la reunió celebrada l'1 de desembre de 2001, va acordar aprovar la modificació dels articles 7, 17, 18, 19, 54.8, i la disposició transitòria tercera dels seus estatuts.
  
Tercer. Que en l'exercici del control de legalitat, establert per l'article 11 de l'esmentada llei autonòmica, s'ha revisat el text estatutari.
  
Quart. El nou text dels estatuts queda incorporat íntegrament a la present resolució, i ací es considera reproduït.
  
Fonaments de dret
  
Primer. Que els estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Segon. Que aquests estatuts han sigut aprovats amb els requisits i formalitats previstos en aquest article i en els estatuts del col·legi.
  
Tercer. Que l'expedient ha sigut tramitat pel Servei d'Entitats Jurídiques, adscrit a la Secretaria General de la Conselleria de Justícia i Administracions Públiques, competent perquè així ho disposa l'article 6.1 de la Llei 6/1997, de 4 de desembre, en virtut de les atribucions que té conferides pels decrets 13/1999 i 91/1999, de 30 de juliol, sobre l'assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 4/2002, de 8 de gener, del Govern Valencià, pel qual s'aprova el Reglament de Desenvolupament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.
  
Vistos: l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics, i la resta de disposicions complementàries, resolc:
  
Inscriure la modificació dels estatuts del Col·legi Oficial de Protèsics Dentals de la Comunitat Valenciana.
  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la notificació, o bé, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i en els articles 10, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 24 de gener de 2002.- La secretària general: Carmen Galipienso Calatayud.
  
Estatuts del Col·legi Oficial de Protèsics Dentals de la Comunitat Valenciana
  
TÍTOL I
  
De la institució col·legial
  
CAPÍTOL I
  
Delimitació jurídica
  
Article 1. El Col·legi Oficial de Protèsics Dentals de la Comunitat Valenciana és una corporació de dret públic de caràcter representatiu i amb personalitat jurídica pròpia, independent de l'administració pública, que gaudeix de plena capacitat d'obrar per al compliment dels fins que li són propis, i constitueix l'organització professional dels protèsics dentals que exerceixen en el territori de la Comunitat Valenciana.
  
Article 2. El Col·legi Oficial de Protèsics Dentals de la Comunitat Valenciana, com a corporació de dret públic, es troba emparat per la Constitució, per la Llei i el Reglament de Col·legis Professionals, així com per la legislació comunitària, estatal o autonòmica que l'afecte, i serà regit, a més de per aquesta normativa, per aquests Estatuts i pels reglaments de règim interior.
  
El funcionament i l'estructura del Col·legi seran en tot cas democràtics.
  
Article 3. Correspon al Col·legi exercir en tot cas la representació col·lectiva i oficial dels protèsics dentals en l'àmbit territorial de la Comunitat Valenciana.
  
La representació legal i oficial del Col·legi en totes la relacions d'aquest amb els poders públics, entitats, corporacions i personalitats de qualsevol ordre, correspondrà al president o, si és procedent, al substitut previst en aquests Estatuts i en els casos que s'hi determinen.
  
Article 4. El castellà i el valencià són les llengües pròpies del Col·legi Oficial de Protèsics Dentals de la Comunitat Valenciana.
  
CAPÍTOL II
  
De les relacions amb l'administració pública
  
Article 5. El Col·legi Oficial de Protèsics Dentals de la Comunitat Valenciana, es relacionarà amb l'administració de la Generalitat Valenciana, pel que fa a aspectes institucionals, a través de la Conselleria de Justícia i Administracions Públiques o aquella en què aquesta delegue, i en allò que afecte els continguts de la professió, amb la Conselleria de Sanitat.
  
CAPÍTOL III
  
De les relacions amb el Consell General
  
de Col·legis de Protèsics Dentals d'Espanya
  
Article 6. El Col·legi Oficial de Protèsics Dentals de la Comunitat Valenciana s'integrarà, si és procedent i complint amb la legislació aplicable, en l'organització de protèsics dentals de l'estat en la forma que reglamentàriament corresponga.
  
CAPÍTOL IV
  
Denominació, domicili i àmbit territorial
  
Article 7. La denominació és Col·legi Oficial de Protèsics Dentals de la Comunitat Valenciana, el seu àmbit territorial és el de la Comunitat Valenciana i el seu domicili i seu es fixa a València, al carrer de la Visitació, número 8, sense perjuí de les delegacions provincials d'Alacant i Castelló que s'establisquen per al millor compliment dels seus fins i major eficàcia de les seues funcions.
  
CAPÍTOL V
  
Finalitats i funcions
  
Article 8. Correspon al Col·legi exercir les funcions i els fins essencials que són propis dels col·legis professionals i que li assigna, de manera general, la legislació vigent en aqueixa matèria, i en especial els següents:
  
1. L'ordenació de la professió així com l'exercici de la representació i defensa del col·lectiu de professionals col·legiats i la del col·legiat individualment considerat quan, atenent la naturalesa de l'assumpte, la Junta de Govern, després de la deliberació, ho considere oportú i convenient.
  
2. Vigilar l'exercici de la professió, mantenir la disciplina social i professional dels col·legiats sobre els principis d'unitat i de cooperació indispensables, salvaguardar i fer complir els principis deontològics i eticosocials de la professió, de la seua dignitat i del prestigi. Amb aquesta finalitat, podrà elaborar els codis corresponents de compliment obligatori.
  
3. Emparar i defendre els drets i el prestigi professional i social dels col·legiats en general o de qualsevol dels seus grups o d'un individu en particular, si foren objecte de vexació, de menyscabament o de desmèrit.
  
4. Perfeccionar els aspectes tècnics i científics de la professió i dels professionals, i elevar els seus nivells moral, material, cultural, científic i sanitari, així com el de les prestacions professionals.
  
5. Crear, sostenir i fomentar obres i institucions de previsió, de crèdit, de consum i seguretat, en els diversos aspectes. Promoure mecanismes i institucions de protecció social dels col·legiats per a les contingències d'incapacitat temporal, maternitat, incapacitat permanent, jubilació i mort i supervivència.
  
6. Assessorar el procés de formació dels plans d'estudis relatius a la pròtesi dental, i assessorar les autoritats acadèmiques en tot el que es refereix a la docència de les disciplines pròpies de la pròtesi dental.
  
7. Mantenir una relació constant amb els centres docents per a proporcionar-los orientacions actuals i útils per al coneixement de les característiques desitjables per als futurs professionals, i facilitar la informació necessària per a l'accés a la vida professional dels nous professionals.
  
8. Intervenir exercint les accions que la llei estableix, en els problemes d'intrusisme professional. Amb aquesta finalitat, podrà requerir el suport de les autoritats governatives, judicials i sanitàries i haurà de perseguir aquelles persones que exercisquen actes propis de la professió de protèsic dental sense ser-ho.
  
9. Emetre els informes tècnics i professionals en els assumptes o matèries que li siguen sotmesos per entitats o institucions públiques o privades, en especial tribunals i jutjats, i facilitar a aquests últims la relació de col·legiats que puguen ser requerits per a intervenir com a perits en assumptes judicials o proposar-los, si és procedent.
  
10. Informar les indústries del ram de les condicions desitjables per al desenvolupament de nous productes i establir, si les condicions tècniques ho permeten, un control de qualitat sobre els materials oferts.
  
11. Organitzar serveis d'assessorament jurídic, econòmic, administratiu, tècnic o de qualsevol altra classe en favor dels col·legiats.
  
12. Col·laborar amb els organismes corresponents per a establir les condicions de l'exercici professional en les seues diverses modalitats o especialitats; regular les condicions de prestacions de serveis, que seran d'obligat acatament pels col·legiats, i vetlar per l'efectiu compliment de les normes laborals vigents, amb especial atenció a les referides a la prevenció de riscos laborals.
  
13. Proposar a la Generalitat Valenciana o a l'administració de l'estat les normes necessàries per a garantir i millorar les condicions tècniques i higièniques de la pròtesi dental. Si és procedent, col·laborar amb les dites administracions públiques en la confecció de les normes per aquestes projectades, a través dels informes reglamentaris, en els moments d'audiència o informació pública, o a iniciativa del mateix Col·legi. Actuar, si cal, per delegació d'aquestes administracions públiques en els assumptes i les funcions que li puguen encomanar i en la forma i els procediments que siguen establerts per aquestes.
  
14. Establir les normes que regulen el règim econòmic del Col·legi i dels organismes afins i dependents d'aquest, aprovar els pressupostos i fixar les quotes legals.
  
15. Portar el cens de professionals i el registre de títols de col·legiats.
  
16. Exercir la potestat disciplinària respecte dels col·legiats, per a això la Junta de Govern estarà revestida de màxima autoritat, amb exigència correlativa de la major responsabilitat, i podrà imposar les sancions especificades en aquests Estatuts, d'acord amb el procediment disciplinari i amb els recursos que s'establixen.
  
17. Realitzar totes les missions que li corresponga, en virtut de les disposicions legals vigents i del que establisquen aquests Estatuts, o que li encomane l'administració, i complir amb el deure de col·laboració amb aquesta.
  
18. Editar els butlletins necessaris que servisquen d'informació general i científica a tots els col·legiats, i també les circulars i les publicacions de qualsevol classe que les juntes de govern o les assemblees de col·legiats creguen convenients.
  
19. Regular les condicions de contractació i compliment de les seues funcions del personal adscrit al Col·legi, d'acord amb el que disposa la legislació laboral vigent.
  
20. Fomentar els actes de caràcter cultural i científic, organitzant cursos de formació i perfeccionament per als seus col·legiats. Amb aquesta finalitat, podran ser creades seccions científiques.
  
21. Exercir, en substitució del col·legiat i prèvia petició lliure i expressa d'aquest, les accions legals necessàries per a la reclamació i cobrament d'honoraris.
  
22. Actuar com a mediador en els conflictes que puguen sorgir entre els mateixos col·legiats, i entre aquests i els seus clients, i si és procedent, constituir-se com a òrgan arbitral amb la facultat de dictar laudes corporatius i acords arbitrals, en aquest últim cas, amb subjecció al que disposa la legislació vigent sobre arbitratge i prèvia petició expressa que continga compromís de compliment de les resolucions arbitrals per part dels interessats.
  
23. Participar en els òrgans col·legiats de l'administració pública de la Generalitat Valenciana que prevegen en la seua composició la presència de representants dels col·legis o associacions professionals, en especial en els de l'administració sanitària.
  
24. Totes la altres funcions que siguen beneficioses per als interessos professionals.
  
TÍTOL II
  
Col·legiació i exercici de la professió
  
CAPÍTOL I
  
Dels col·legiats i de l'ingrés en el Col·legi
  
Article 9. El protèsic dental és aquell professional que inscrit en el Col·legi Oficial de Protèsics Dentals, exerceix la professió de protèsic dental, d'acord amb el que disposen la Llei 10/1986, de 17 de març, el Reial Decret 1.594/1994, de 15 de juliol, el Reial Decret 541/1995, de 7 d'abril, i la resta de normativa pública reguladora de l'activitat professional.
  
Els protèsics dentals tenen plena capacitat i responsabilitat respecte de les pròtesis i aparells dentals que elaboren o subministren i dels centres, instal·lacions i laboratoris que dirigisquen. Aqueixa responsabilitat no s'estendrà quan supose derivacions imputables a les impressions i registres bucodentals o ulterior col·locació de les pròtesis en el pacient efectuades per altres professionals.
  
Article 10. Per a la incorporació al Col·legi Oficial de Protèsics Dentals caldran les següents condicions:
  
a) Estar en possessió del títol de Protèsic Dental o habilitat.
  
b) Ser major d'edat.
  
c) No estar inclòs en causa d'incapacitat o incompatibilitat per a l'exercici de la professió. A l'efecte s'haurà de presentar declaració jurada en què es manifeste si exerceix funció o ocupació en l'administració, i aportar, si és procedent, certificat expressiu que no incorre en la dita incompatibilitat.
  
d) Satisfer les quotes d'ingrés i complir els requisits documentals que s'estableixen en aquests Estatuts.
  
Per a la incorporació al Col·legi de Protèsics Dentals com a actiu, caldrà, a més, l'alta en l'Impost d'Activitats Econòmiques o adscripció a la plantilla d'una empresa que exerceix les funcions pròpies de la professió de protèsic dental.
  
Article 11. Només podran exercir la professió de protèsic dental, en l'àmbit de la Comunitat Valenciana, aquells professionals que estiguen incorporats al Col·legi Oficial de Protèsics Dentals de la Comunitat Valenciana.
  
Article 12. Els col·legiats es classificaran com a exercents i no exercents.
  
Seran col·legiats exercents els que, sol·licitant la seua incorporació al Col·legi com a tals, acrediten l'exercici de la professió per mitjà de l'alta en l'Impost d'Activitats Econòmiques o adscripció a la plantilla d'una empresa que exerceix les funcions pròpies de la professió de protèsic dental.
  
Els col·legiats exercents estaran obligats a satisfer les quotes ordinàries i extraordinàries que es fixen i gaudiran de la plenitud dels drets establerts en els presents Estatuts.
  
Per la seua banda, tindran la consideració de col·legiats no exercents aquells que, reunint els requisits establerts en l'article 10, sense exercir la professió de manera efectiva, vulguen romandre vinculats a aquesta, a través de la seua pertinença al Col·legi.
  
També tindran la condició de col·legiats no exercents aquells professionals que, per arribar a l'edat de jubilació, no exercisquen la professió, així com també aquells a què haja esdevingut causa d'incapacitat física o mental per a l'exercici de la professió i aquells protèsics que per raó del seu canvi a l'administració pública hagen de deixar l'exercici de la professió per compte propi en ser incompatible amb el càrrec o ocupació pública.
  
Els col·legiats no exercents estaran obligats a satisfer les quotes que es determinen, i gaudiran dels drets que se'ls reconega en els presents Estatuts, si bé no podran interposar el dret de sufragi passiu.
  
Quant al dret de sufragi, els col·legiats exercents gaudiran de vot de qualitat davant dels no exercents, és a dir que el seu vot tindrà valor doble.
  
Article 13. Són circumstàncies determinants d'incapacitat per a l'exercici de la professió de protèsic dental:
  
1. Els impediments físics o mentals que, per la seua naturalesa o intensitat, impossibiliten el compliment i el desenvolupament de la seua professió amb garanties de seguretat.
  
2. La inhabilitació o suspensió expressa per a l'exercici de la professió, en virtut de sentència o resolució ferma.
  
3. Les sancions disciplinàries que comporten la suspensió de l'exercici professional o l'expulsió del Col·legi de Protèsics dentals corresponent.
  
Totes les incapacitats físiques o mentals desapareixeran quan cessen les causes que les hagueren motivat. Quant a les disciplinàries, desapareixeran, des del moment en què s'haguera procedit a la seua rehabilitació.
  
CAPÍTOL II
  
Drets i obligacions dels col·legiats
  
Article 14. Són drets dels col·legiats els següents:
  
a) Exercir la professió de protèsic dental fent ús del títol o habilitació.
  
b) Utilitzar i accedir als serveis i mitjans col·legials en igualtat de condicions amb qualsevol altre col·legiat.
  
c) Participar en la gestió corporativa a través dels òrgans col·legiats, exercir el sufragi actiu i el dret d'accés als llocs i càrrecs directius en les condicions i excepcions que preveuen aquests Estatuts.
  
d) Promoure actuacions dels òrgans de govern per mitjà d'iniciatives i sol·licituds formulades en els termes estatutaris o de reglamentació interna.
  
e) Rebre informació sobre l'activitat corporativa i professional.
  
f) Rebre l'assistència i defensa del Col·legi en qualsevol conflicte d'origen professional i la mediació d'aquest en conflictes entre col·legiats.
  
g) A presentar els recursos establerts en aquests estatuts o que legalment corresponguen conforme a les circumstàncies previstes.
  
h) Aquells altres que els conferisquen els presents Estatuts i qualssevol altres disposicions de caràcter general que afecten les corporacions professionals especialment de la Comunitat Valenciana.
  
Article 15. Són obligacions dels col·legiats:
  
a) Complir i acatar els presents Estatuts i els acords dels òrgans de govern del Col·legi.
  
b) Designar un domicili professional, dins de l'àmbit de competència d'aquest Col·legi, que serà el seu laboratori principal, si tingueren més d'un. Els canvis de domicili seran comunicats en un termini no superior a 30 dies.
  
c) Satisfer les quotes col·legials ordinàries i extraordinàries, i les dels serveis que la Junta de Govern declare obligatoris, suportant totes les contribucions econòmiques de caràcter fiscal, corporatiu o de qualsevol altra índole a què la professió estiga sotmesa.
  
d) Complir amb el màxim zel i eficiència els encàrrecs professionals, i tractar els clients i ciutadans amb correcció.
  
e) Abstenir-se de qualsevol pràctica que supose competència deslleial o que pose en perill la salut dental de l'usuari de les pròtesis.
  
f) Denunciar al Col·legi tot acte d'intrusisme que arribe al seu coneixement, així com els casos d'exercici il·legal, tant per no col·legiació com per trobar-se suspés o inhabilitat el denunciat.
  
g) Guardar, respecte als companys de professió, les obligacions de respecte que entre ells han d'existir, i evitar, per tant, les competències il·lícites i complir els deures corporatius.
  
TÍTOL III
  
Del funcionament del Col·legi: òrgans de govern,
  
actuació corporativa, règim jurídic i administració
  
CAPÍTOL I
  
Estructura
  
Article 16. Els òrgans de govern i representació del Col·legi seran els següents:
  
a) La Junta de Govern.
  
b) L'Assemblea General.
  
CAPÍTOL II
  
De l'Assemblea General
  
Article 17. L'Assemblea General és l'òrgan suprem de decisió del Col·legi en els assumptes propis de la seua competència, d'acord amb les disposicions d'aquests Estatuts. Els seus acords vàlidament adoptats són obligatoris, excepte en aquells casos en què s'incórrega en els defectes de nul·litat de ple dret previstos en l'article 8.3 de la vigent Llei de Col·legis Professionals.
  
L'Assemblea es reunirà, com a mínim, dues vegades a l'any, en el primer i últim trimestres de l'any.
  
Tots els col·legiats formen part de l'Assemblea General i podran assistir-hi amb veu i vot, aquest últim serà indelegable, i sense perjuí del que disposa l'article 12 dels presents Estatuts.
  
CAPÍTOL III
  
De les assemblees generals ordinàries i extraordinàries
  
Article 18. L'Assemblea General Ordinària té les següents funcions:
  
1. La primera Assemblea General del primer trimestre de l'any contindrà com a mínim el següent ordre:
  
a) Informe pel president i la Junta de Govern de la seua gestió, amb repàs dels esdeveniments més importants que en relació amb el Col·legi hagen tingut lloc durant l'any anterior.
  
b) Lectura, discussió, votació i, si és procedent, aprovació dels comptes generals d'ingressos i despeses de l'any anterior.
  
c) Lectura, discussió i votació d'aquells assumptes que la Junta de Govern acorde incloure en la convocatòria.
  
d) Precs i preguntes.
  
e) Presa de possessió en els seus càrrecs dels nous membres elegits de la Junta de Govern, amb cessament dels anteriors.
  
2. La segona Assemblea General a celebrar en l'últim trimestre de l'any tindrà el següent ordre o contingut mínim:
  
a) Examen i aprovació dels pressupostos del Col·legi per a l'any següent.
  
b) Elecció per a càrrecs vacants de la Junta de Govern, quan pertoque, i llevat que s'haguera celebrat en Assemblea General Extraordinària convocada a l'efecte.
  
Aquells que isqueren designats en aquesta elecció ocuparan els càrrecs durant el temps real que els faltara als substituïts, sense perjuí del dret a ser reelegits en la renovació ordinària dels càrrecs.
  
Article 19. Amb almenys 30 dies d'antelació a la celebració de l'Assemblea General Ordinària del primer trimestre de l'any, els col·legiats podran presentar les sol·licituds i proposicions que vulguen sotmetre a l'Assemblea, que en tot cas seran incloses per la Junta de Govern en la secció de precs i preguntes si estan subscrites per un nombre no inferior al 7% del cens col·legial.
  
Amb independència de l'anterior, la Junta de Govern del Col·legi, fent-la seua, podrà incloure qualsevol altra proposició formulada dins de termini, qualsevol que siga el nombre de col·legiats que la fera.
  
Article 20. L'Assemblea General Extraordinària té les següents funcions:
  
a) Proposició de l'aprovació o modificació dels Estatuts del Col·legi i dels reglaments de règim interior i del règim i relacions professionals.
  
b) Autorització a la Junta de Govern per a adquirir, alienar o gravar béns immobles del patrimoni corporatiu.
  
c) Aprovació de quotes extraordinàries.
  
d) Aprovar o censurar l'actuació de la Junta de Govern o dels seus membres.
  
e) Decidir sobre la fusió, absorció, segregació o dissolució del Col·legi.
  
f) Aquells assumptes que siguen sotmesos a la seua consideració per acord de la Junta o petició dels col·legiats.
  
Article 21. L'Assemblea General Extraordinària es convocarà a iniciativa de la Junta de Govern o dels col·legiats, en aquest últim cas, caldrà que la petició de celebració d'aquesta siga feta per un 10% dels col·legiats.
  
Si el que es pretenguera és un vot de censura contra la Junta o algun dels seus membres, la petició haurà de ser subscrita per un 20% dels col·legiats, i expressar clarament els motius en què es basa.
  
Quan la convocatòria siga feta a petició dels col·legiats, no es podrà demorar la celebració de l'Assemblea més de 45 dies des de la presentació de la petició.
  
Des del moment de l'enviament de la convocatòria, tota la documentació i antecedents dels temes a debatre estaran a la Secretaria a disposició dels col·legiats.
  
Només per resolució motivada, i en el cas que la proposició siga aliena als fins atribuïts a la corporació, podrà denegar-se la celebració d'Assemblea General Extraordinària sense perjuí dels recursos procedents.
  
Article 22. Les assemblees generals quedaran constituïdes sempre que assistisquen almenys el 15% dels col·legiats.
  
No obstant això, per a la modificació dels Estatuts, caldrà l'assistència del 50% dels col·legiats. Si no s'aconsegueix aqueix quòrum, se celebrarà nova Assemblea Extraordinària l'endemà, en què no caldrà aqueix nombre d'assistència especial. En la mateixa convocatòria d'Assemblea s'anunciarà ja l'hora i la data de la segona.
  
Si l'objecte de l'Assemblea Extraordinària és la moció de censura, es requerirà assistència de la meitat més un dels col·legiats, i perquè prospere caldrà el vot favorable de la meitat més un de tots els assistents.
  
Si l'objecte de l'Assemblea General Extraordinària és l'adopció o aprovació de l'acord de segregació, serà necessari en primera convocatòria l'assistència del 50% dels col·legiats. Si no s'aconsegueix aqueix quòrum, se celebrarà nova Assemblea Extraordinària l'endemà, en què no caldrà aqueix nombre d'assistència especial, i s'aprovarà l'acord de segregació pel vot favorable d'un terç dels col·legiats assistents.
  
Article 23. Les convocatòries de les assemblees generals s'inseriran en el tauler d'anuncis del Col·legi incloent l'ordre del dia, així mateix, s'enviarà a tots els col·legiats, amb una anticipació mínima de 15 dies a la data de celebració.
  
L'Assemblea General es convocarà per acord de la Junta de Govern amb expressió dels assumptes concrets que s'hi hagen de tractar.
  
El president moderarà els debats, concedirà i retirarà la paraula, i procurarà que el debat transcórrega segons les regles de la llibertat i respecte cap a totes les persones. Aquestes facultats del president seran objecte de regulació expressa, per mitjà de reglament de règim interior.
  
Fins a cinc dies abans de la celebració de l'Assemblea General Extraordinària, es podran presentar esmenes i alternatives a les propostes de l'ordre del dia, que hauran d'anar firmades per un mínim de 10 col·legiats.
  
Article 24. Les votacions com a norma general seran ordinàries a mà alçada. Seran secretes quan es tracten assumptes que afecten la intimitat, l'honor i els sentiments de les persones, quan el fi de la votació siga l'elecció de les persones que ocuparan els càrrecs dels òrgans de govern, o quan ho sol·liciten un 10% dels assistents. Seran nominals quan ho sol·liciten un 20% dels assistents o quan ho estime el president per a un millor recompte dels vots.
  
Els acords s'adopten per majoria dels assistents, llevat que s'exigisca un quòrum especial, i obliguen a tots els col·legiats, presents i absents, conforme el que estableix l'article 17 d'aquests Estatuts.
  
CAPÍTOL IV
  
De la Junta de Govern
  
SECCIÓ PRIMERA
  
Disposicions generals
  
Article 25. 1. La Junta de Govern del Col·legi exercirà les funcions corporatives pròpies amb tots els drets i les obligacions que deriven de la llei, del que disposen aquests Estatuts i els acords emanats de l'Assemblea General i queda facultada per a adoptar totes les mesures legals i reglamentàries que crea pertinents per a assegurar el compliment d'aquelles funcions.
  
2. Els membres de la Junta de Govern no podran delegar les pròpies atribucions o competències. Però es podran auxiliar en les seues tasques per mitjà de la creació de comissions formades per col·legiats i presidides per un membre de la Junta.
  
3. Els membres de la Junta de Govern seran elegits d'acord amb les disposicions establertes en aquests Estatuts.
  
SECCIÓ SEGONA
  
Forma de provisió i causes de cessament
  
Article 26. Els càrrecs de la Junta de Govern es proveiran per elecció per mitjà de votació directa i secreta de tots els col·legiats. Seran elegits per un temps de 4 anys, i podran ser reelegits o optar a un altre càrrec.
  
La Junta de Govern es renovarà a parts iguals cada dos anys, i s'elegirà en cicles diferents el president, el vicepresident, el tresorer i els vocals 1r, 3r, 5é, 7é, 9é i 11é, d'una banda, i el secretari, l'interventor, el ponent de Cultura i els vocals 2n, 4t, 6é, 8é i 10é, d'altra banda.
  
Si fora dels anys corresponents es produeix alguna vacant en la Junta de Govern, es proveirà per elecció en la segona Assemblea General Ordinària de més pròxima celebració si no s'haguera celebrat en Assemblea General Extraordinària convocada l'efecte, i l'elegit exercirà el seu càrrec pel temps que falte fins a la renovació.
  
Els membres de la Junta de Govern cessaran per les causes següents:
  
a) Expiració del termini per al qual van ser elegits.
  
b) Renúncia de l'interessat.
  
c) Nomenament per a un càrrec de govern o de l'administració pública, central, autonòmica, local o institucional que supose incompatibilitat.
  
d) Condemna per sentència ferma que comporte inhabilitació per a càrrecs públics.
  
e) Sanció disciplinària ferma per falta greu o molt greu.
  
f) Pèrdua de la condició d'elegibilitat, d'acord amb aquests Estatuts.
  
g) Aprovació de moció de censura, segons el que regula aquests Estatuts.
  
Article 27. S'entendrà que l'interessat renúncia al càrrec quan deixe d'assistir sense causa justificada a dues sessions seguides o tres alternes de la Junta de Govern en un mateix any i sense motius justificats.
  
SECCIÓ TERCERA
  
Del Ple de la Junta de Govern
  
Article 28. Els membres de dret de la Junta de Govern seran: el president, el vicepresident, el secretari, el tresorer, l'interventor, el ponent de Cultura i els vocals designats.
  
Quan el nombre de llocs vacants de la Junta supere la majoria dels membres de dret, es convocaran noves eleccions per a cobrir les vacants en el termini de 10 dies de ser efectiva la vacant que supose la pèrdua de quòrum.
  
Article 29. 1. El Ple de la Junta de Govern s'haurà de reunir obligatòriament una vegada al trimestre, i extraordinàriament quan ho demane almenys un terç dels membres, i sempre que les circumstàncies ho aconsellen, segons el parer de la Comissió Permanent o del president.
  
2. Perquè el Ple de la Junta de Govern puga tindre sessió caldrà que estiguen presents, en primera convocatòria, la meitat més un dels membres que la formen; si no hi ha el nombre suficient, es reunirà mitja hora després de la indicada per a la primera convocatòria, amb les persones presents, i s'exigirà en qualsevol cas la presència d'un mínim de tres; en aquest cas seran vàlides les seues resolucions i acords.
  
3. Les convocatòries les farà el secretari, per escrit, amb mandat previ de la Presidència, i indicarà la data, el lloc de la reunió, l'hora de la primera i de la segona convocatòria i l'ordre del dia. Hauran de ser enviades almenys amb vuit dies d'antelació, excepte que, per raons importants o urgents, a criteri del president, s'acorde convocar-les amb caràcter d'urgència, en un termini que mai no podrà ser inferior a 24 hores.
  
4. En la reunió del Ple no es podrà tractar de cap assumpte més que els indicats en l'ordre del dia, excepte aquells que la Presidència o la totalitat dels membres del Ple considere de vertader interés. Els acords seran adoptats per majoria de vots dels assistents, i en cas d'empat decidirà la Presidència.
  
5. L'assistència a les reunions serà obligatòria. La falta no justificada a dues reunions consecutives o tres alternes serà considerada com a renúncia al càrrec, equivalent al cessament, a tots els efectes.
  
CAPÍTOL V
  
Facultats de la Junta de Govern
  
Article 30. Són facultats de la Junta de Govern:
  
a) Prestar col·laboració a les autoritats universitàries, acadèmiques o administratives en general per a la millor ordenació de l'ensenyança i per al major perfeccionament i la defensa eficaç dels interessos bucosanitaris de la Comunitat.
  
b) Imposar als col·legiats les correccions disciplinàries que estableixen aquests Estatuts i denunciar, si s'escau, a les autoritats les conductes que siguen constitutives de delicte o signifiquen un perill per a la salut dental.
  
c) Inspeccionar, d'acord amb el que disposen aquests Estatuts, els laboratoris dels col·legiats.
  
d) Proposar a les autoritats pertinents la promulgació de normes tendents al perfeccionament de l'exercici de la professió en benefici i garantia de la salut pública i realitzar els informes legals reglamentaris en ordre a la normativa pública que afecte la professió i els interessos dels col·legiats.
  
e) Perseguir l'intrusisme professional, en qualsevol forma que siga, així com les persones que faciliten un irregular exercici professional i exercir amb aquesta finalitat les accions legals corresponents.
  
f) Confeccionar tarifes recomanades d'honoraris, que serviran d'orientació als col·legiats, i informar quan els tribunals demanen el seu dictamen sobre la matèria amb subjecció al que disposen les lleis.
  
g) Exercir de mediadora, i quan procedisca, dirimir en procediment arbitral, les controvèrsies que se susciten entre els mateixos col·legiats o entre aquests i els seus clients.
  
h) Redactar els pressupostos i rendir els comptes anuals. Recaptar, distribuir i administrar els fons del Col·legi, com també el seu patrimoni, i altres recursos que els siguen atribuïts.
  
i) Dictar i aprovar les normes, els reglaments i els codis d'ordre interior de caràcter general que es crea convenient per a garantir i millorar el correcte funcionament de les estructures i els serveis col·legials. Els reglaments per a la seua vigència necessitaran l'aprovació de l'Assemblea General.
  
j) Constituir les seccions i comissions que es considere necessàries per a la gestió o resolució d'assumptes concrets, de caràcter general, que afecten el Col·legi.
  
k) Convocar les assemblees generals ordinàries o extraordinàries dels col·legiats, i assenyalar l'ordre del dia per a cada una.
  
l) Resoldre sobre l'admissió dels professionals que sol·liciten incorporar-se al Col·legi.
  
m) Interpretar aquests Estatuts i resoldre, per analogia de preceptes o de fet, les situacions que no apareguen resoltes d'una manera expressa o correcta.
  
n) Adoptar els acords que estime procedents quant a la quantitat que haja de satisfer cada col·legiat per drets d'incorporació.
  
o) Determinar les quotes que han de pagar els col·legiats, per al sosteniment de les càrregues i serveis col·legials.
  
p) Acordar, si ho estima necessari, la imposició de quotes extraordinàries als seus col·legiats amb aprovació de l'Assemblea General.
  
q) Convocar eleccions per a la provisió dels càrrecs de la Junta de Govern.
  
r) Informar els col·legiats de totes les qüestions que puguen afectar-los, ja siguen d'índole corporativa, col·legial, professional o cultural, de què la Junta de Govern tinga notícies.
  
s) Proposar l'atorgament de premis a aquells membres de la corporació que s'hagen distingit per la seua rellevant i meritòria trajectòria professional o per les seues actuacions en favor i defensa de la professió, i podrà proposar el nomenament de col·legiats honorífics per a persones que, no formant part del Col·legi, hagen influït decisivament en benefici de la professió.
  
CAPÍTOL VI
  
SECCIÓ PRIMERA
  
De la Comissió Permanent
  
Article 31. La Comissió Permanent estarà integrada pel: president, vicepresident, secretari, tresorer, per l'interventor i pel ponent de Cultura.
  
Article 32.1. La Comissió Permanent s'haurà de reunir ordinàriament una vegada al mes, i cada vegada que el president o dos membres de la Comissió ho consideren convenient.
  
2. A criteri del president, podran ser citats a les reunions de la Comissió Permanent altres membres de la Junta de Govern, amb dret a veu i sense vot.
  
3. La reunió serà convocada per escrit de la Secretaria, amb mandat previ de la Presidència, que fixarà l'ordre del dia amb una antelació de 24 hores. No caldrà la convocatòria per escrit, quan assistisquen a la reunió tots els membres de la Comissió Permanent; en aquest cas, continuarà sent necessària la fixació de l'ordre del dia.
  
4. Els acords seran adoptats en la mateixa forma que l'establerta per al Ple.
  
5. Tant a les sessions del Ple com a la Comissió Permanent podrà ser convocat l'assessor jurídic del Col·legi, que tindrà veu però no vot.
  
SECCIÓ SEGONA
  
Facultats de la Comissió Permanent
  
Article 33. La Comissió Permanent podrà exercir totes les funcions de tràmit i administració ordinària pròpies de la Junta de Govern i tots els acords que adopte hauran de ser comunicats i sotmesos al Ple de la Junta de Govern en la reunió trimestral per a la seua ratificació.
  
No obstant les facultats, comeses i funcions de la Comissió Permanent seran regulades per mitjà de reglament de caràcter intern.
  
SECCIÓ TERCERA
  
Llibre d'actes
  
Article 34. De cada reunió que tinga el Ple de la Junta de Govern i la Comissió Permanent s'estendrà acta, que serà transcrita en un llibre que existirà amb aquesta finalitat i que serà diligenciat degudament pel secretari.
  
CAPÍTOL VII
  
Dels càrrecs de la Junta de Govern
  
SECCIÓ PRIMERA
  
Del president de la corporació
  
Article 35. El president és el representant legal del Col·legi, i presideix, si una disposició específica no disposa una altra cosa, tots els òrgans col·legiats que es designen al si del Col·legi. Vetlarà pel compliment de la legislació vigent i de les disposicions i els acords que dicten la Junta de Govern, l'Assemblea de col·legiats i els altres òrgans de govern, i exercirà a més les funcions següents:
  
a) Farà complir els preceptes d'aquests Estatuts i els acords que prenga la Junta de Govern.
  
b) Tindrà a tots els efectes, la representació legal del Col·legi en totes les relacions d'aquest amb els poders públics, entitats, corporacions i personalitats de qualsevol ordre, i podrà firmar i autoritzar tots els contractes, convenis, actes, oficis o documents públics o privats en els quals el Col·legi siga part.
  
c) Convocarà, obrirà, presidirà, dirigirà i alçarà les sessions de la Comissió Permanent de la Junta de Govern i de l'Assemblea General.
  
d) Firmarà les actes corresponents.
  
e) Autoritzarà els lliuraments o les ordres de pagament o d'ingrés.
  
f) Visarà tots els certificats i els escrits que expedisca el secretari del Col·legi.
  
g) Autoritzar el document que aprove la Junta de Govern com a justificant que el facultatiu està incorporat al Col·legi.
  
Article 36. El càrrec de president i membre de la Junta de Govern serà honorífic i gratuït. No obstant, en els pressupostos col·legials figuraran les partides necessàries per a atendre les despeses de representació del Col·legi.
  
SECCIÓ SEGONA
  
Del vicepresident
  
Article 37. El vicepresident substituirà el president en casos d'absència, malaltia, abstenció, recusació o vacant, i exercirà, en tot moment, totes les funcions que li conferisca la Presidència, dins de l'ordre col·legial.
  
SECCIÓ TERCERA
  
Del secretari
  
Article 38. Independentment de les altres funcions que es deriven dels presents Estatuts, de les disposicions vigents i de les ordres emanades de la Presidència, correspon al secretari:
  
a) Exercir la fe pública de tots els actes, documents i antecedents que figuren en el Col·legi, i redactar i firmar les actes de les sessions dels òrgans de govern, amb expressió dels membres assistents i copiar després aquestes en el llibre corresponent.
  
b) Formar, organitzar i custodiar l'arxiu de la documentació col·legial i el segell del Col·legi.
  
c) És el cap superior del personal i de l'administració del Col·legi, sense perjuí de les competències atribuïdes al president, i dirigeix i organitza les oficines, no obstant les facultats executives que es puguen encomanar a un gerent.
  
d) Redactar i dirigir amb l'anticipació deguda els oficis de citació per a tots els actes del Col·legi.
  
e) Portar els llibres necessaris per al millor i més ordenat servei, i haurà d'haver obligatòriament un en què s'anoten les correccions o sancions que s'imposen als col·legiats, així com el Llibre Registre de Títols.
  
f) Rebre i donar compte al president de totes les sol·licituds i comunicacions que es remeten al Col·legi.
  
g) Expedir amb el vistiplau del president els certificats que siguen sol·licitats pels interessats, així com el carnet de col·legiat.
  
h) Portar un registre actualitzat dels col·legiats en què conste l'antiguitat i domicili.
  
i) Mantenir l'adequada coordinació amb els òrgans d'intervenció i tresoreria.
  
SECCIÓ QUARTA
  
De l'interventor de comptes
  
Article 39. Són funcions de l'interventor de comptes el control intern de les finances i comptes del Col·legi, controlarà els cobraments i pagaments i intervindrà totes les operacions d'ingrés i despesa. Juntament amb el tresorer, formarà el projecte de pressupostos i elaborarà els comptes generals per a la seua aprovació en Assemblea General.
  
SECCIÓ CINQUENA
  
Del tresorer
  
Article 40. El tresorer realitzarà les següents funcions:
  
a) Tindrà al seu càrrec la custòdia i disposició immediata dels fons del Col·legi, i formarà junt amb l'interventor els pressupostos i comptes generals.
  
b) Informarà periòdicament la Junta de Govern del compte d'ingressos i despeses i marxa del pressupost; i formalitzarà anualment els comptes de l'exercici econòmic vençut.
  
c) Ingressar i retirar fons dels comptes bancaris conjuntament amb el president.
  
d) El pagament dels lliuraments que expedisca el president.
  
e) Materialitzar la recaptació del Col·legi.
  
f) Portar inventari minuciós dels béns del Col·legi, de què serà administrador.
  
g) Control de la comptabilitat i caixa.
  
h) Cobrament dels interessos i rendes del capital del Col·legi.
  
SECCIÓ SISENA
  
Del ponent de Cultura
  
Article 41. El ponent de Cultura serà l'encarregat de supervisar i coordinar tots els actes, iniciatives i promocions culturals i científics del Col·legi. Amb aquesta finalitat, es podrà formar una Comissió de Cultura composta per totes aquelles seccions científiques o culturals que, a petició dels col·legiats i per acord de la Junta de Govern, es constituïsquen.
  
SECCIÓ SETENA
  
Dels vocals
  
Article 42. Els vocals tindran les funcions que els assigne la Junta o el president, i en general la prestació de la seua ajuda i col·laboració en el desenvolupament de les tasques de la Junta i de l'Assemblea, i dirigirà, si així s'acorda, les seccions i comissions que es creen per al millor funcionament de la corporació.
  
Correspondrà igualment als vocals suplir els casos de vacants, justificats en acreditades causes de força major, dels membres de la Comissió Permanent, excepte el president i sempre que no es prolongue per més de dos mesos.
  
CAPÍTOL VIII
  
De les delegacions
  
Article 43. Per acord de la Junta de Govern, es podran constituir les delegacions territorials que siguen convenients.
  
Les delegacions territorials tenen les seues facultats delegades de la Junta de Govern i podran tenir un àmbit d'actuació que corresponga a una o diverses demarcacions comarcals. Actuaran procedimentalment, sota la direcció de la Junta de Govern i de la Secretaria del Col·legi i conforme al que disposa el preceptiu reglament de règim intern.
  
Article 44. Les delegacions tindran com a funcions:
  
a) Organitzar activitats i serveis, d'acord amb les línies generals de l'activitat col·legial.
  
b) Administrar els fons destinats a la delegació.
  
c) Vetlar pels interessos dels professionals de la demarcació i garantir els drets dels ciutadans que usen els seus serveis.
  
d) Facilitar els tràmits administratius interns en benefici de la simplificació i immediatesa dels serveis col·legials.
  
e) Portar el cens de professionals col·legiats que exercisquen en la demarcació.
  
f) Aquelles altres que la Junta de Govern els delegue.
  
Article 45. Les delegacions estaran administrades per un delegat i un secretari.
  
La designació de delegat i secretari correspon a la Junta de Govern entre els col·legiats residents en la demarcació que presenten la seua candidatura avalada per firma de la setena part dels residents en actiu.
  
El mandat dels delegats i secretaris de delegació coincidirà en el temps amb el president del Col·legi.
  
CAPÍTOL IX
  
Eleccions a càrrecs de la Junta de Govern
  
SECCIÓ PRIMERA
  
Condicions per a ser elegible
  
Article 46. Seran condicions comunes a tots els càrrecs estar col·legiat, trobar-se en l'exercici de la professió, i estar al corrent de totes les obligacions corporatives i no trobar-se afectat per prohibició o incapacitat legal o estatutària.
  
No podran formar part de la Junta de Govern:
  
a) Els col·legiats que hagen sigut condemnats per sentència ferma, que comporte inhabilitació o suspensió per a càrrecs públics.
  
b) Els col·legiats als quals s'haja imposat sanció disciplinària en aquest o un altre Col·legi. No obstant la decisió sobre si la falta lleu de l'article 76.b) d'aquests Estatuts constitueix o no impediment per a l'acompliment de càrrecs directius, correspon a la mateixa Junta.
  
Aquell que, formant part de la Junta de Govern, siga afectat per alguna d'aquestes circumstàncies, perdrà immediatament la condició de membre d'aquesta.
  
Article 47. A més de les condicions comunes, per a cadascun dels càrrecs, en especial, seran exigides les següents:
  
a) Per a accedir al càrrec de president o vicepresident de la corporació, haver complit un mínim de cinc anys d'exercici professional.
  
b) Per als altres càrrecs de la Junta de Govern amb excepció dels vocals: estar col·legiat amb cinc anys d'antelació com a mínim.
  
c) Per a ser vocals de la Junta de Govern, un any de col·legiació.
  
SECCIÓ SEGONA
  
Presentació de candidatures
  
Article 48. Les candidatures es presentaran a la Secretaria del Col·legi amb almenys 30 dies d'antelació a la data de la celebració de l'elecció.
  
Cap col·legiat no podrà presentar-se a més d'un càrrec.
  
Les candidatures que es presenten i a fi d'assegurar la participació de València, Alacant i Castelló en els càrrecs de major responsabilitat, hauran d'estar formades per almenys tres membres de la província de València, dos de la província d'Alacant i un de la província de Castelló.
  
SECCIÓ TERCERA
  
Forma d'elecció
  
Article 49. L'elecció serà universal, directa i secreta, per mitjà de votació dels col·legiats inscrits en el Col·legi.
  
SECCIÓ QUARTA
  
Convocatòria
  
Article 50. La Junta de Govern acordarà la convocatòria d'eleccions amb una antelació mínima de dos mesos al dia de celebració. L'anunci de convocatòria es publicarà en tres dels diaris de major difusió a la Comunitat Valenciana, en el termini de dos dies, a partir de l'adopció de l'acord.
  
La Junta haurà de comunicar amb una antelació mínima de 45 dies la convocatòria per mitjà d'enviament de circular a tots els col·legiats i publicar-la en el butlletí del Col·legi.
  
En la convocatòria hauran de constar els càrrecs que han de ser objecte d'elecció i requisits d'antiguitat d'aquests, així com també el dia i l'hora de celebració de les eleccions i de tancament d'urnes per al començament de l'escrutini.
  
Amb 20 dies d'antelació a la celebració de les eleccions, es publicarà en el tauler del Col·legi les llistes amb el cens de votants i, en cas d'establir-se més d'una mesa electoral, es farà constar la mesa en què correspon votar cadascun. Contra les citades llistes es podrà presentar recurs de reposició davant de la Junta Electoral, en el termini de cinc dies des de la seua publicació.
  
SECCIÓ CINQUENA
  
Organització
  
Article 51. La Junta de Govern farà en tot moment les funcions de la Junta Electoral.
  
Les meses electorals tindran com a missió portar a terme tot el procés electoral i vigilar el compliment exacte dels termes previstos, resoldre els recursos que es presenten i firmar actes.
  
La presentació de les candidatures per als càrrecs de membre de la Junta de Govern haurà d'anar recolzada amb la firma d'almenys 30 col·legiats en exercici.
  
Els membres de la Junta que vulguen presentar-se a la reelecció hauran de presentar la dimissió abans de la publicació de l'anunci de la convocatòria.
  
Les meses electorals es constituiran el dia i hora de la data de la convocatòria, i estaran compostes per un president, un secretari i un vocal, designats aquests últims per la Junta de Govern, una vegada realitzat sorteig entre els col·legiats en actiu. El president haurà de ser necessàriament membre de la Junta de Govern. Cada membre tindrà dos suplents, que podran actuar indistintament durant el transcurs de la jornada, però en cap moment podrà haver-hi menys de dos membres.
  
Cap dels components de la mesa electoral no podrà ser candidat.
  
Si el nombre de col·legiats ho aconsella, es podran establir meses electorals a les seus de les delegacions territorials. El seu règim de funcionament serà el mateix que el de les meses de la seu central.
  
SECCIÓ SISENA
  
Candidats
  
Article 52. Els candidats hauran de complir els requisits dels articles 46 i 47 i sol·licitaran aquesta condició, per escrit, a la Junta de Govern del Col·legi. La sol·licitud haurà de ser feta per candidatura conjunta.
  
SECCIÓ SETENA
  
Aprovació de les candidatures
  
Article 53.1. L'endemà d'haver expirat el termini per a la presentació de candidatures, la Junta de Govern del Col·legi es reunirà en sessió extraordinària, i proclamarà les llistes de les candidatures que complisquen les condicions d'elegibilitat, i es considerarà electa la que no tinga oponents; també s'estendrà acta on es facen constar motivadament, si procedeix, els fonaments d'exclusió de les candidatures no admeses. Les llistes definitives s'exposaran al tauler d'anuncis del Col·legi i es comunicaran a tots els interessats.
  
2. Durant el mateix dia o l'endemà de la inserció de les candidatures al tauler d'anuncis, les que no hagen sigut acceptades podran presentar recurs de reposició en el termini de 48 hores. La Junta Electoral resoldrà els recursos en el termini dels dos dies següents; en el cas de no haver adoptat cap acord en aquest també, el recurs s'entendrà desestimat. En cas de resoldre'l favorablement, s'inserirà la nova candidatura al tauler d'anuncis. La resolució que recaiga esgota la via administrativa i la interposició del recurs no significa la interrupció del procés electoral, excepte que així ho dispose el tribunal.
  
3. Una vegada aprovades les candidatures, cada una podrà designar, per escrit, davant de la mesa electoral, un interventor o més. Els interventors tindran dret a intervindre en tots els actes electorals, i a presentar les reclamacions i els recursos que creguen pertinents.
  
4. Així mateix, es faran publiques les llistes del cens electoral.
  
SECCIÓ VUITENA
  
Procediment
  
Article 54.1. L'elecció dels membres de la Junta de Govern es farà per votació, on podran prendre part tots els col·legiats amb dret a vot. L'acte electoral es farà el dia indicat en la convocatòria des de les 10.00 fins a les 18.00 hores, en presència de la mesa electoral.
  
2. El vot personal anul·larà l'emés per correu, sempre que el votant ho manifeste abans de l'obertura del sobre.
  
3. A l'hora i en el lloc previstos per a l'elecció s'instal·larà una urna, a càrrec de la mesa electoral, on cada votant depositarà un papereta en la qual inscriurà clarament la candidatura que elegisca. Les paperetes seran de color blanc i de la mateixa grandària i, per a facilitar la uniformitat, seran facilitades pel Col·legi al seu càrrec.
  
4. Els votants hauran d'acreditar a la mesa electoral la seua personalitat. La mesa comprovarà la seua inclusió en el cens elaborat per a les eleccions, el seu president pronunciarà en alta veu el nom i cognoms del votant, indicant que vota, després d'això el mateix president introduirà la papereta doblegada en l'urna corresponent.
  
5. Seran nuls tots els vots recaiguts en persones que no consten en les candidatures aprovades i les paperetes que continguen frases o expressions diferents dels noms i càrrecs dels candidats proposats. També seran nuls els vots emesos per col·legiats que no estiguen capacitats per a votar.
  
6. Una vegada acabada la votació, es procedirà seguidament a la introducció en les urnes dels vots per correu, prèvia comprovació de les dades de cada votant. Acabada aquesta operació, els presidents de cada mesa declararan el tancament de la votació, iniciaran l'escrutini dels vots emesos, i es llegiran en veu alta totes les paperetes. Seran declarades nul·les les paperetes que continguen expressions estranyes en la votació, ratllades o corregides, o que indiquen persones no candidates. Del desenvolupament de la votació i del resultat de l'escrutini s'estendrà acta seguidament, que serà firmada per tots els membres de la mesa. Una còpia d'aquesta acta serà inserida en el tauler d'anuncis del Col·legi i de les delegacions.
  
7. Durant els dies següents, qualsevol candidat podrà impugnar, per escrit, tot l'acte efectiu o demanar la correcció d'errors que s'hagen comés. La Junta Electoral ho resoldrà dins dels dos dies següents i concedirà o denegarà el que haja sigut demanat. En el primer cas, si considera la circumstància de defectes invalidants, podrà convocar un nou acte electoral, en 15 dies. En el segon cas, el candidat impugnant quedarà en llibertat de fer ús dels recursos previstos en el títol IV, capítol V d'aquests Estatuts.
  
8. Una vegada passats els terminis previstos en l'apartat anterior, la Junta de Govern anterior, amb la firma del president i del secretari, expedirà en 15 dies els nomenaments corresponents a la candidatura que haja obtingut majoria de vots, i aquests prendran possessió efectiva dels seus càrrecs en la següent Assemblea General Ordinària del primer trimestre de l'any.
  
9. Els nomenaments seran comunicats als departaments corresponents de la Generalitat Valenciana i a les instàncies que corresponguen.
  
SECCIÓ NOVENA
  
Del vot per correu
  
Article 55. Aquells col·legiats que el dia de l'elecció no puguen anar a les urnes podran votar per correu d'acord amb el següent procediment:
  
a) Fins a 10 dies abans del dia de l'elecció, l'interessat es dirigirà personalment o per mitjà de persona proveïda de poder notarial a la Secretaria del Col·legi i sol·licitarà el certificat d'inclusió en el cens electoral i l'altra documentació electoral.
  
b) En el termini de 24 hores, la Secretaria del Col·legi enviarà per correu certificat a la direcció que designe el col·legiat, el certificat d'inscripció en el cens i les paperetes i sobres convenients per a la votació.
  
c) El col·legiat introduirà la papereta de votació en un sobre sense cap inscripció. Seguidament, introduirà el sobre amb la papereta, el certificat d'inclusió en el cens i una fotocòpia del DNI o del carnet de col·legiat, en un altre sobre, que enviarà per correu certificat al Col·legi amb la següent menció: «Per a les eleccions del Col·legi Oficial de Protèsics Dentals de la Comunitat Valenciana».
  
d) Obert el sobre exterior, i previ reconeixement de la firma pel secretari, aquest custodiarà els sobres fins al moment de l'elecció, que els passarà a la mesa electoral, i aleshores el president procedirà a la seua obertura i a depositar els vots en les urnes.
  
Article 56. Les meses electorals admetran tots els vots per correu que tinguen entrada en el Col·legi abans del tancament de la votació.
  
Article 57. Els terminis del procediment electoral es computaran per dies naturals.
  
TÍTOL IV
  
De l'exercici de la professió
  
CAPÍTOL I
  
Codi Deontològic
  
Article 58. Les normes del Codi Deontològic que es troben vigents, una vegada aprovades per l'Assemblea o pel Consell General, si procedeix, seran de compliment obligatori en l'exercici de la professió, sense perjuí de les altres normes contingudes en aquests Estatuts, especialment en aquest títol.
  
CAPÍTOL II
  
Normes generals
  
Article 59. El professional col·legiat és l'única persona autoritzada per a dur a terme les tasques definides en la Llei 10/1986, de 17 de març, i el Reial Decret 541/1995, de 7 d'abril.
  
Article 60. El personal auxiliar de laboratori podrà fer funcions auxiliars i complementàries a les del protèsic.
  
Aquestes funcions auxiliars es faran sempre sota la direcció del col·legiat.
  
Article 61. L'usuari de la pròtesi té el dret de conéixer i abonar directament al protèsic dental l'import dels seus honoraris, sense perjuí de la relació que puga tenir amb l'odontòleg o estomatòleg.
  
CAPÍTOL III
  
De la inspecció dels laboratoris
  
Article 62. La Junta de Govern podrà formular inspeccions dels laboratoris a requeriment de les autoritats judicials o administratives que corresponga.
  
Article 63. El titular del laboratori serà a tots els efectes el responsable de les faltes que es puguen cometre, derivades de l'exercici professional o de l'incompliment de les obligacions establertes per aquests Estatuts, sense perjuí de les responsabilitats directes i personals dels seus empleats o de terceres persones.
  
CAPÍTOL IV
  
Règim econòmic
  
Article 64. El Col·legi té plena capacitat jurídica en l'àmbit econòmic i patrimonial per al compliment de les seues finalitats.
  
Les delegacions territorials que es creen administraran els fons i partides que els corresponguen.
  
Article 65. Són recursos econòmics ordinaris del Col·legi:
  
1. Les quotes d'incorporació dels col·legiats o d'habilitació.
  
2. Les quotes ordinàries dels col·legiats.
  
3. Els ingressos procedents de publicacions, impresos, serveis, certificats, arbitratges, dictàmens o informes, i altres quantitats acreditades per altres serveis.
  
4. Els rendiments financers derivats dels cabals aliens que tinguen en depòsit o administre.
  
5. Els drets per als serveis d'intervenció col·legial, dels treballs i contractes professionals abonats contractualment per les parts.
  
6. Els rendiments de qualsevol naturalesa que produïsquen els béns i drets que integren el patrimoni del Col·legi.
  
Article 66. La Junta de Govern fixarà la quantia de la quota d'incorporació i de les quotes periòdiques i ordinàries de la col·legiació i els drets d'utilització dels serveis col·legials.
  
L'Assemblea General fixarà la quantia i forma d'abonament de les quotes extraordinàries que eventualment es requerisquen per a atendre les necessitats del Col·legi.
  
Article 67. Els recursos econòmics extraordinaris procediran de:
  
1. Les quotes extraordinàries que aprove l'Assemblea General.
  
2. Les subvencions, els donatius o qualsevol tipus d'ajuda econòmica que les persones o institucions públiques o privades atorguen al Col·legi.
  
3. Els béns mobles o immobles que per herència, donació o qualsevol altre títol passen a formar part del patrimoni del Col·legi.
  
Article 68. El pressupost s'elabora amb caràcter anual, per anys naturals, d'acord amb els principis d'economia i eficàcia, i inclourà la totalitat dels ingressos i despeses col·legiales.
  
Si es produeix la necessitat inajornable de fer una despesa no prevista en el pressupost, la Junta podrà fer l'habilitació necessària a càrrec de transferència de crèdits o ingressos no previstos. Si la despesa no prevista consisteix en una inversió en béns immobles o la seua quantia excedeix del 5% dels recursos ordinaris, l'acord haurà de sotmetre's a ratificació de l'Assemblea General en el termini d'un mes.
  
Article 69. En el cas que l'Assemblea General no aprove el pressupost ordinari d'un exercici, i sense perjuí de la seua revisió i ulterior aprovació, el Col·legi funcionarà provisionalment amb el de l'any anterior, el qual s'entendrà prorrogat a aquests efectes.
  
Article 70. En cas de dissolució del Col·legi per alguna de les causes compreses en les lleis i reglaments d'aplicació, la Junta de Govern actuarà com a Comissió Liquidadora. Els béns romanents, si n'hi ha, s'adjudicaran a l'organisme que el substituïsca o a les entitats públiques o privades sense ànim de lucre relacionades amb la salut dental.
  
CAPÍTOL V
  
Règim jurídic
  
Article 71.1. Els actes o acords de l'Assemblea General esgoten la via administrativa corporativa i, en conseqüència, es poden recórrer directament davant de la jurisdicció contenciosa administrativa, llevat que corresponga una altra via jurisdiccional conforme a les lleis i a les previsions d'aquests Estatuts.
  
2. Contra els actes, les resolucions i els acords de la Junta de Govern que estiguen subjectes a dret administratiu, es pot recórrer en reposició davant del mateix òrgan en el termini d'un mes. La resolució d'aquest recurs esgotarà la via corporativa i es podrà acudir a la jurisdicció contenciosa administrativa.
  
Als efectes previstos d'aquest recurs de reposició, s'entén que són actes subjectes a dret administratiu, en tot cas, els que s'efectuen en virtut de l'exercici de funcions administratives, bé siga per comanda legal, bé per delegació de les administracions públiques, així com els relatius als processos electorals i a la potestat disciplinària i sancionadora.
  
Quan junt amb la pretensió de revisió de l'acte o acord es pretenga del Col·legi una indemnització per danys i perjudicis, seran d'aplicació els principis d'efectivitat, avaluació econòmica i individualització del dany en una persona o grup de persones. Amb aquest efecte, sense perjuí que en la tramitació del recurs càpiga l'obertura d'un període de prova, s'acompanyaran quants documents o proves fonamenten la pretensió.
  
En tot cas, el temps màxim per a la resolució del recurs serà el de tres mesos, transcorregut el qual podrà entendre's desestimat.
  
3. Quan els actes o acords de la Junta de Govern no siguen dels sotmesos a dret administratiu, el recurs de reposició tindrà el caràcter de reclamació prèvia a les vies jurisdiccionals distintes de la contenciosa administrativa.
  
4. Quan la impugnació es fonamente en algun dels supòsits de manifesta nul·litat previstos en l'article 8.3 de la Llei 2/1974, Reguladora dels Col·legis Professionals, podrà tramitar-se, fins i tot, en el supòsit d'haver transcorregut el termini d'un mes assenyalat a l'efecte del recurs de reposició, però seran d'aplicació els límits que en aquest sentit estableix l'article 106 de la Llei 30/1992, de Règim Jurídic de les Administracions Públiques i del Procediment Administratiu Comú.
  
5. Igualment, serà possible un recurs extraordinari de revisió conforme a les previsions de la secció tercera del capítol II del títol VI de la citada Llei 30/1992.
  
6. En el cas de resolucions o decisions per delegació de les administracions públiques serà d'aplicació les normes del procediment legal corresponent i les de la Llei 30/1992, de Règim Jurídic de les Administracions Públiques i del Procediment Administratiu Comú i els recursos que s'hi preveuen, segons el rang de l'autoritat delegant.
  
Article 72. Els acords i les resolucions del Col·legi, subjectes a dret administratiu són immediatament executius, però d'acord amb els principis de la Llei 30/1992, de Règim Jurídic de les Administracions Públiques i del Procediment Administratiu Comú, la Junta de Govern podrà acordar, a petició del recurrent o d'ofici, la suspensió de l'execució mentre no siga ferm l'acte impugnat
  
En aquells casos en què s'impugnen actes que no siguen dels sotmesos a dret administratiu, davant de la reclamació i petició subsegüent, la Junta de Govern podrà acordar la seua suspensió o inexecució pel temps de substanciació del recurs o reclamació.
  
CAPÍTOL VI
  
Del règim disciplinari
  
Article 73. En virtut de la col·legiació, els col·legiats acceptaran el règim disciplinari del Col·legi destinat a prevenir i corregir les infraccions dels deures col·legials i de les normes de deontologia professional que s'establisquen amb caràcter general.
  
Es faran constar en tot cas en l'expedient personal del col·legiat les sancions disciplinàries imposades.
  
Article 74. La resolució que pose fi al procediment sancionador regulat en l'article 83 dels presents Estatuts, en què s'acorde la suspensió o expulsió d'un col·legiat, serà adoptada per la Junta de Govern, a la reunió de la qual hauran d'acudir almenys 15 dels seus membres, i prestar la seua conformitat a l'acord, per mitjà de votació secreta, almenys 12 membres dels assistents.
  
Article 75. Les faltes comeses es classifiquen entre lleus, greus i molt greus.
  
Article 76. Són faltes lleus:
  
a) No atendre els requeriments del Col·legi.
  
b) Les incorreccions d'escassa transcendència en la realització dels treballs professionals.
  
c) La falta de respecte als membres de la Junta de Govern en l'exercici de les seues funcions quan no constituïsquen falta greu.
  
d) La desconsideració als companys col·legiats.
  
e) La percepció d'honoraris excessivament inferiors als mínims establits.
  
f) Les actuacions que signifiquen negligència professional i els actes lleus d'indisciplina col·legial i, en general, altres casos d'incompliment dels deures professionals o col·legials com a conseqüència de descuit excusable i circumstancial.
  
Article 77. Són faltes greus:
  
a) L'acumulació de tres o més faltes lleus.
  
b) La infracció de normes deontològiques.
  
c) La falta de respecte als components de la Junta de Govern, quan actuen en l'exercici de la seua funcions.
  
d) Les ofenses greus a altres col·legiats.
  
e) L'emissió d'informes o certificats que falten a la veritat o la falsedat en qualsevol dels documents que hagen de tramitar-se per mitjà del Col·legi.
  
f) Les actuacions que signifiquen competència deslleial.
  
Article 78. Són faltes molt greus:
  
a) La reincidència en la comesa de faltes greus.
  
b) Les considerades com a faltes greus sempre que concórreguen circumstàncies d'especial malícia o mala fe.
  
c) L'encobriment de l'intrusisme professional.
  
d) La comesa de delictes dolosos, en qualsevol grau de participació com a conseqüència de l'exercici de la professió.
  
e) L'embriaguesa o toxicomania habitual que afecte greument l'exercici de la professió.
  
Article 79. Les faltes lleus seran sancionades amb la comminació per escrit o la reprensió privada. Les greus, amb la suspensió en l'exercici professional, d'un a sis mesos. Les molt greus, amb la suspensió en l'exercici professional entre sis mesos i un dia fins a tres anys. En cas de reincidència en la comesa de faltes molt greus, es podrà acordar l'expulsió del Col·legi.
  
Article 80. Les faltes prescriuran al cap de sis mesos de la seua comesa si són lleus, d'un any, si són greus i de dos anys, si són molt greus.
  
Article 81. El sancionat podrà sol·licitar a la Junta de Govern la seua rehabilitació amb la consegüent cancel·lació de la nota en el seu expedient. En relació amb aquesta cancel·lació, els terminis establerts seran de tres mesos si la falta és lleu; d'un any, si és greu; de dos anys, si és molt greu, i si s'haguera determinat l'expulsió, de set anys des de la data d'inici de compliment de la sanció.
  
Article 82. La imposició de sancions als col·legiats és competència de la Junta de Govern, amb la instrucció prèvia d'expedient en què siga oït el col·legiat. En cas que l'afectat per l'expedient disciplinari siga membre de la Junta de Govern, no podran prendre part en les deliberacions ni votar en la Junta.
  
Article 83. El procediment s'iniciarà d'ofici a conseqüència de denúncia o comunicació firmada. La Junta de Govern, en tenir coneixement d'una suposada infracció podrà decidir la instrucció d'una informació reservada abans d'acordar la incoació de l'expedient, o si és procedent, l'arxiu de les actuacions, bé sense imposició per sobreseïment, o bé per la d'algunes de les previstes per a corregir faltes lleus.
  
Decidit el procediment, l'òrgan que va acordar la seua iniciació podrà adoptar les mesures provisionals que estime oportunes per a assegurar l'eficàcia de la resolució que poguera recaure, si hi ha elements de juí suficients per a això. No es podran prendre mesures provisionals que puguen causar perjudicis irreparables als interessats o bé que impliquen la violació de drets emparats per les lleis.
  
La Junta de Govern, en acordar la incoació d'expedient, designarà com a instructor un entre els seus membres o un altre col·legiat. El designat haurà de tindre major antiguitat en l'exercici professional que l'expedientat o, si no n'hi ha, almenys 10 anys de col·legiació.
  
L'instructor, després de donar audiència a l'interessat perquè formule les al·legacions que considere oportunes sobre els fets imputats i propose les proves que desitge, procedirà a practicar aquelles proves que haja considerat oportunes, i rebutjarà les altres raonadament. Practicades les proves, redactarà una proposta de resolució que notificarà al col·legiat perquè, en un termini de 10 dies naturals després d'haver examinat l'expedient, formule les al·legacions definitives. Evacuat aquest tràmit, l'instructor redactarà la proposta de resolució definitiva que traslladarà a la Junta de Govern. Aquesta dictarà acord en què impose o no la sanció. El col·legiat podrà recórrer en la forma establerta en aquests Estatuts.
  
CAPÍTOL VII
  
De la fusió, absorció, segregació i dissolució
  
Article 84. La unió o fusió de dos o més col·legis de la mateixa professió o de professió diferent, es podrà fer d'acord amb el que disposen la llei i el reglament i s'establisca en els respectius estatuts.
  
L'acord d'unió, fusió i d'absorció portarà implícit l'acord de dissolució.
  
Article 85. Una comissió mixta que tindrà el caràcter de gestora nomenada per les juntes dels col·legis afectats, establirà els terminis de la unió, fusió o de l'absorció i denominació del nou col·legi. Elaborarà els Estatuts per què es regirà, a excepció del cas d'absorció, en què els Estatuts que han de regir seran els del col·legi absorbent, sense perjuí de les modificacions que la comissió fixe. Els acords i els Estatuts elaborats per la comissió mixta se sotmetran a l'aprovació de les assemblees generals dels respectius col·legis afectats, que s'hauran de convocar exclusivament per a això.
  
Un certificat de l'acord es remetrà al departament de la Presidència de la Generalitat o aquell en què es delegue.
  
El certificat de l'acord inclourà el text dels nous estatuts aprovats.
  
Per a la decisió de qualsevol d'aquestes qüestions caldrà l'assistència a l'Assemblea General Extraordinària que es plantege, de dos terços del cens electoral i haurà de ser aprovat per la meitat més un dels assistents.
  
Article 86. Per a constituir un nou col·legi per segregació que modifique l'àmbit territorial, es podrà fer en la forma i amb els següents requisits:
  
a) Una comunicació que interesse la segregació i l'àmbit que afectaria, dirigida al president del mateix Col·legi, firmada com a mínim per un 30% dels col·legiats residents en l'àmbit territorial del col·legi que es projecta, i caldrà un nombre mínim de cent professionals col·legiats i en actiu a constituir un nou col·legi territorial.
  
b) L'acord de l'Assemblea General Extraordinària, que s'haurà de convocar per a la seua celebració forçosament en el termini d'un mes des de la indicada comunicació, i es fixarà com a lloc per a la celebració de l'Assemblea el territori del Col·legi la segregació del qual es pretenga.
  
c) Per a l'aprovació del citat acord caldrà remetre's expressament al contingut de l'article 22 dels presents Estatuts.
  
Article 87. L'acord a què fa referència l'article anterior ha de preveure els termes en què s'efectuarà la segregació, la denominació del Col·legi segregat i la que portarà en avant el Col·legi matriu i, així mateix, preveurà el nomenament de la seua gestora.
  
Disposicions transitòries
  
Primera
  
L'Assemblea constituent del Col·legi se celebrarà de la següent manera:
  
a) La convocatòria serà firmada per la Federació d'Associacions de Protèsics Dentals de la Comunitat Autònoma Valenciana i per l'Associació Valenciana de Laboratoris de Pròtesi Dental.
  
b) La convocatòria de l'Assemblea Constituent del Col·legi es notificarà a tots els membres de les entitats més amunt mencionades i es publicarà en el Diari Oficial de la Generalitat Valenciana i en els periòdics de major difusió a la Comunitat Valenciana.
  
c) La convocatòria s'haurà de publicar amb una antelació de vint dies naturals al dia de la seua celebració.
  
d) L'ordre del dia de l'Assemblea serà el següent:
  
1. Ratificar la comissió gestora o bé nomenar la nova, i aprovar, si és procedent, la seua gestió.
  
2. Aprovar els Estatuts definitius del Col·legi.
  
3. Constitució formal del Col·legi.
  
4. Elecció de les persones que ocuparan els càrrecs de la Junta de Govern provisionalment.
  
e) Presidirà l'Assemblea una mesa formada pels membres de la Comissió Gestora, que elegirà entre aquesta un president i un secretari.
  
Segona
  
A efectes de l'Assemblea constituent es consideraran col·legiats tots aquells que es troben inclosos en el Cens de Protèsics Dentals de la Comunitat Valenciana.
  
Podran ser candidats a la Junta de Govern provisional tots els professionals que es troben inscrits en aquest cens.
  
La Comissió Gestora del Col·legi, una vegada designada, completarà les presents disposicions.
  
Tercera
  
Dins del mes següent del final del període d'un any de la publicació dels presents Estatuts, la Junta provisional convocarà eleccions per a la constitució de la Junta de Govern definitiva.
  
En aquest primer mandat i per a donar compliment al que preveu l'article 25, s'elegiran per dos anys els càrrecs de secretari, tresorer, ponent de Cultura i els vocals 2n, 4t, 6é, 8é i 10é.
  
Quarta
  
En allò no previst en aquests Estatuts regirà amb caràcter supletori la Llei 30/1992, o conforme al que preveu la disposició transitòria primera de la dita llei per aquella legislació que complete l'específica de les corporacions de dret públic.
  
Cinquena
  
La Comissió Permanent del Col·legi es constituirà una vegada prenguen possessió els primers membres de la Junta de Govern definitiva, elegits d'acord al que preveuen els presents Estatuts, i es renovarà automàticament i en la forma en què es renoven els membres de la Junta de Govern.
  
Disposició final
  
Els presents Estatuts i les modificacions que si és procedent es produïsquen, entraran en vigor l'endemà de la seua publicació en el Diari Oficial de la Generalitat Valenciana.
  
«Certifique que aquests Estatuts són modificació dels Estatuts aprovats per la Resolució de 7 de juny de 2001 de la Secretaria General de la Conselleria de Justícia i Administracions Públiques de la Generalitat Valenciana, publicats en el DOGV núm. 4.039, de 10 de juliol de 2001.»